Drankhandelaars pleit by regering teen nuwe verbod | Netwerk24
Drankhandelaars pleit by regering teen nuwe verbod
Deur Raahil Sain, News24 27 Desember 2020 13:56
Te midde van die tweede vlaag van die koronavirus in Suid-Afrika, pleit die Drankhandelaarsvereniging dat die regering nie drankverkope weer verbied nie.
Die vereniging het Sondag in 'n verklaring gesê terwyl hulle regeringsinisiatiewe teen die Covid-19-pandemie steun, voel hulle dat enige regeringsbesluit oor die drankbedryf eers bespreek en hul insette oorweeg moet word voordat enige besluit geneem en aan die publiek gekommunikeer word.
Lucky Ntimane, sameroeper van die Drankhandelaarsvereniging, sê 'n algehele verbod op drankverkope sal die einde van die tavernebedryf beteken en tot 'n verlies van 250 000 werkgeleenthede in dié bedryf lei.
Dit volg nadat dr. Zweli Mkhize, minister van gesondheid, Woensdag gesê het die regering sal die huidige beperkings moet hersien en verdere stappe oorweeg. Hy het gesê dat die virus eksponensieel – en vinniger as tydens die eerste vlaag – versprei.
Volgens die jongste syfers het Suid-Afrika 11 522 nuwe infeksies in die afgelope 24 uur aangeteken, en net meer as 30% van die toetsuitslae in dié tyd is positief.
Ntimane het hierop gesê hulle steun die regering se pogings om die koronavirus hok te slaan, maar vra vir samewerking met die drankbedryf sodat oplossings met wedersydse voordele gevind kan word om die miljoen mense wat van die bedryf vir 'n inkomste afhanklik is, te beskerm.
'n Algehele verbod op verkope sal nie 'n oplossing op kort of lang termyn vir die wyer verspreiding van die virus wees nie, sê hy.
Die vereniging het twee voorstelle vir die situasie: 'n matige aandklokreël wat die onnodige beweging van die publiek beperk, terwyl die belange van die toerismebedryf, wat afhanklik is van die beskikbaarheid van alkohol, in ag geneem word, sowel as dat enige beperkings op die verkoop van drank steeds voorsiening moet maak vir verkope vanaf persele vir tuisgebruik, met 'n spesiale toegewing aan tavernes om as buite persele binne beperkte ure handel te dryf.
https://www.news24.com/news24/SouthAfrica/News/covid-19-spike-liquor-traders-coalition-pleads-with-govt-not-to-bring-back-booze-bans-20201227